amanoisuno/poet huggingface dataset:
岳州作 張說
夜夢雲闕間，從容簪履列。朝遊洞庭上，緬望京華絕。潦收江未清，火退山更熱。重欷視欲醉，懵滿氣如噎。器留魚鼈腥，衣點蚊虻血。髪白思益壯，心玄用彌拙。冠劒日苔蘚，琴書坐廢撤。唯有報恩字，刻意長不滅。
岳州行郡竹籬 張說
山郡不溝郭，荒居無翳壅。愛人忠主利，善守閉爲勇。苟非小勤瘁，安得期逸寵。版築恐土疎，襄城嫌役重。藩柵聊可固，筠篁近易奉。差池截浦沙，繚繞緣隈壠。矗似長雲亙，森如高戟聳。預絕豺狼憂，知免牛羊恐。閭里寬矯步，榛叢恣踏踵。始果遊處心，終日成閑拱。
遊洞庭湖湘 張說
緬邈洞庭岫，葱蒙水霧色。宛在太湖中，可望不可即。剖竹守窮渚，開門對奇域。城池自縶籠，纓綬爲徽纆。靡日不思往，經時始願克。飛棹越溟波，維舟恣攀陟。䆗窱入雲步，崎嶇倚松息。巖壇有鶴過，壁字無人識。滴石香乳溜，垂崖靈草植。玩幽輕霧阻，討異忘曛逼。寒沙際水平，霜樹籠煙直。空宮聞莫覩，地道窺難測。此處學金丹，何人生羽翼。誰傳九光要，幾拜三仙職。紫氣徒想像，清潭長眇默。霓裳若有來，覯我雲峰側。
㴩湖山寺 張說
楚老遊山寺，提攜觀畫壁。揚袂指辟支，睩眄相鬬鬩。險哉透撞兒，千金賭一擲。成敗身自受，傍人那歎息。
出湖寄趙冬曦 張說
西泛平湖盡，參差入亂山。東瞻岳陽郡，汗漫太虛間。窘步同行樂，遒文互屢看。山戍上雲桂，江亭臨水關。川途倏忽間，風景依如昨。湘浦未賜環，荆門猶主諾。
岳陽早霽南樓 張說
山水佳新霽，南樓玩初旭。夜來枝半紅，雨後洲全綠。四運相終始，萬形紛代續。適臨青草湖，再變黃鸎曲。地穴穿東武，江流下西蜀。歌聞枉渚邅，舞見長沙促。心阻意徒馳，神和生自足。白髪悲上春，知常謝先欲。
岳陽石門墨山二山相連有禪堂觀天下絕境 張說
囷輪江上山，近在華容縣。常涉巴丘首，天晴遙可見。佳遊屢前諾，芳月愆幽眷。及此符守移，歡言臨道便。既攜賞心客，復有送行掾。竹徑入陰窅，松蘿上空蒨。草共林一色，雲與峰萬變。探窺石門斷，緣越沙澗轉。兩山勢爭雄，峰巘相顧眄。藥妙靈仙寶，境華巖壑選。清都西淵絕，金地東敞宴。池果接園畦，風煙邇臺殿。高尋去石頂，曠覽天宇遍。千山紛滿目，百川豁對面。騎來雲氣迎，人去鳥聲戀。長揖桃源士，舉世同企羨。
和尹懋秋夜遊㴩湖 張說
坐嘯人事閑，佳遊野情發。山門送落照，湖口昇微月。林尋猿狖居，水戲黿鼉穴。朔風吹飛雁，芳草亦云歇。
五君詠五首 魏齊公元忠 張說
齊公生人表，逈天聞鶴唳。清論早揣摩，玄心晚超詣。入相廊廟靜，出軍沙漠霽。見深呂祿憂，舉後陳平計。甘心除君惡，足以報先帝。
五君詠五首 蘇許公瓌 張說
許公信國楨，克美具瞻情。百事資朝問，三章廣世程。處高心不有，臨節自爲名。朱戶傳新戟，青松拱舊塋。淒涼丞相府，餘慶在玄成。
五君詠五首 李趙公嶠 張說
李公實神敏，才華乃天授。睦親何用心，處貴不忘舊。故事遵臺閣，新詩冠宇宙。在人忠所奉，惡我誠將宥。南浦去莫歸，嗟嗟蔑孫秀。
五君詠五首 郭代公元振 張說
代公舉鵬翼，懸飛摩海霧。志康天地屯，適與雲雷遇。興喪一言決，安危萬心注。大勳書王府，舛命淪江路。勢傾北夏門，哀靡東平樹。
五君詠五首 趙耿公彥昭 張說
耿公山嶽秀，才傑心亦妙。鷙鳥峻標立，哀玉扣清調。協贊休明啓，恩華日月照。何意瑤臺雲，風吹落江徼。湘流下潯陽，灑淚一投弔。
遊龍山靜勝寺 張說
每上襄陽樓，遙望龍山樹。鬱茀吐岡嶺，微蒙在煙霧。下車歲已成，飾馬閑餘步。苦霜裛野草，愛日揚江煦。雲對石上塔，風吹松下路。禪室宴三空，神祠同六趣。兒童共戲謔，猿鳥相驚顧。南識桓公臺，北望先賢墓。世上人何在，時聞心不住。但傳無盡燈，可使有情悟。
一柱觀 張說
舊說江陵觀，初疑神化來。空山結雲閣，綺靡隨風回。奈何任一柱，斯焉容衆材。奇功非長世，今餘草露臺。
登九里臺是樊姬墓 張說
楚國所以霸，樊姬有力焉。不懷沈尹祿，誰諳叔敖賢。萬化茫無在，孤墳獨巋然。北分陽臺陌，南識郢城阡。漠漠渚宮樹，蒼蒼雲夢田。登高形勝出，訪古令名傳。自我來符守，因君樹蕙荃。詩書將變俗，絺纊忽彌年。志闡三折後，愁值二毛前。佇立帝京路，遙心寄此篇。
過懷王墓 張說
咿嚘不可信，以此敗懷王。客死嶢關路，返葬岐江陽。啼狖抱山月，飢狐獵野霜。一聞懷沙事，千載盡悲涼。
聞雨 張說
多雨絕塵事，寥寥入太玄。城陰疎復合，簷滴斷還連。念我勞造化，從來五十年。誤將心徇物，近得還自然。閑居草木侍，虛室鬼神憐。有時進美酒，有時泛清絃。聲真不世識，心醉豈言詮。
夜坐 張說
懷哉四壁時，未有五都價。百金誰見許，斗酒難爲貰。落花生芳春，孤月皎清夜。復逢利交客，題戶遙相謝。
山夜聞鐘 張說
夜臥聞夜鐘，夜靜山更響。霜風吹寒月，䆗窱虛中上。前聲既舂容，後聲復晃盪。聽之如可見，尋之定無像。信知本際空，徒掛生滅想。
雜詩四首 一 張說
抱薰心常焦，舉斾心常搖。天長地自久，歡樂能幾朝。君看西陵樹，歌舞爲誰嬌。
雜詩四首 二 張說
山閑苦積雨，木落悲時遽。賞心凡幾人，良辰在何處？觸石滿堂侈，灑我終夕慮。客鳥懷主人，銜花未能去。剖珠貴分明，琢玉思堅貞。要君意如此，終始莫相輕。
雜詩四首 三 張說
問子青霞意，何事留朱軒。自言心遠俗，未始迹辭喧。過蒙良時幸，側息吏途煩。簪纓非宿好，文史棄前言。夕臥北窗下，夢歸南山園。白雲慙幽谷，清風愧泉源。十年茲賞廢，佳期今復存。掛冠謝朝侶，星駕別君門。
雜詩四首 四 張說
默念羣疑起，玄通百慮清。初心滅陽豔，復見湛虛明。悟滅心非盡，求虛見後生。應將無住法，修到不成名。
和張監遊終南 張說
宿懷終南意，及此語雲峰。夜聞竹澗靜，曉望林嶺重。春煙生古石，時鳥戲幽松。豈無山中賞，但畏心莫從。
古泉驛 張說
昔聞陳仲子，守義辭三公。身賃妻織屨，樂亦在其中。豈無窮賤苦，羞與傾巧同。長白臨河上，於陵入濟東。我行弔遺跡，感歎古泉空。
奉和聖製初入秦川路寒食應制 張說
上陽柳色喚春歸，臨渭桃花拂水飛。總爲朝廷巡幸去，頓教京洛少光輝。昨從分陝山南口，馳道依依漸花柳。入關正投寒食前，還京遂落清明後。路上天心重豫遊，御前恩賜特風流。便幕那能鏤雞子，行宮善巧帖毛毬。渭橋南渡花如撲，麥隴青青斷人目。漢家行樹直新豐，秦地驪山抱溫谷。香池春溜水初平，預歡浴日照京城。今歲隨宜過寒食，明年陪宴作清明。
時樂鳥篇 張說
舊傳南海出靈禽，時樂名聞不可尋。形貌乍同鸚鵡類，精神別稟鳳皇心。千年待聖方輕舉，萬里呈才無伴侶。紅茸糅繡好毛衣，清泠謳鵶好言語。內人試取御衣牽，啄手暝聲不許前。心願陽烏恆保日，志嫌陰鶴欲凌天。天情玩訝良無已，察圖果見祥經裏。本持符瑞驗明王，還用文章比君子。自憐弱羽詎堪珍，喜共華篇來示人。人見嚶嚶報恩鳥，多慙碌碌具官臣。
安樂郡主花燭行 張說
青宮朱邸翊皇闈，玉葉瓊蕤發紫微。姬姜本來舅甥國，卜筮俱道鳳皇飛。星昴殷冬獻吉日，夭桃穠李遙相匹。鸞車鳳傳王子來，龍樓月殿天孫出。平臺火樹連上陽，紫炬紅輪十二行。丹爐飛鐵馳炎焰，炎霞爍電吐明光。綠軿紺幰紛如霧，節鼓清笳前啓路。城隅靡靡稍東還，橋上鱗鱗轉南渡。五方觀者聚中京，四合塵煙漲洛城。商女香車珠結網，天人寶馬玉繁纓。百壺淥酒千斤肉，大道連延障錦軸。先祝聖人壽萬年，復禱宜家承百祿。珊瑚刻盤青玉尊，因之假道入梁園。梁園山竹凝雲漢，仰望高樓在天半。翠幕蘭堂蘇合薰，珠簾掛戶水波紋。別起芙蓉織成帳，金鏤鴛鴦兩相向。罽茵飾地承琱履，花燭分階移錦帳。織女西垂隱燭臺，雙童連縷合歡杯。藹藹綺庭嬪從列，娥娥紅粉扇中開。黃金兩印雙花綬，富貴婚姻古無有。清歌棠棣美王姬，流化邦人正夫婦。
離會曲 張說
何處送客洛橋頭，洛水泛泛中行舟。可憐河樹葉萎蕤，關關河鳥聲相思。街鼓喧喧日將夕，去棹歸軒兩相迫。
鄴都引 張說
君不見魏武草創爭天祿，羣雄睚眦相馳逐。晝攜壯士破堅陣，夜接詞人賦華屋。都邑繚繞西山陽，桑榆汗漫漳河曲。城郭爲虛人代改，但有西園明月在。鄴傍高冢多貴臣，娥眉𥊑睩共灰塵。試上銅臺歌舞處，唯有秋風愁殺人。
城南亭作 張說
珂馬朝歸連萬石，矟門洞啓親迎客。北堂珍重琥珀酒，庭前列肆茱萸席。長袖遲回意緒多，清商緩轉[目]騰波。舊傳比翼侯家舞，新出將雛主第歌。漢家絳灌餘兵氣，晉代浮虛安足貴。正逢天下金鏡清，偏加日飲醇醪意。誰復遨遊不復歸，閑庭莫畏不芳菲。會待城南春色至，竟將花柳拂羅衣。
同趙侍御乾湖作 張說
江南湖水咽山川，春江溢入共湖連。氣色紛淪橫罩海，波濤鼓怒上漫天。鱗宗殼族嬉爲府，弋叟罛師利焉聚。欹帆側柁弄風口，赴險臨深繞灣浦。一灣一浦悵邅迴，千曲千溠怳迷哉。乍見靈妃含笑往，復聞遊女怨歌來。暑來寒往運洄洑，潭生水落移陵谷。雲間墜翮散泥沙，波上浮查棲樹木。昨暮飛霜下北津，今朝行雁度南濱。處處溝洚清源竭，年年舊葦白頭新。天地盈虛尚難保，人間倚伏何須道。秋月皛皛泛澄瀾，冬景青青步纖草。念君宿昔觀物變，安得躊躕不衰老。
巡邊在河北作 張說
去年六月西河西，今年六月北河北。沙場磧路何爲爾，重氣輕生知許國。人生在世能幾時，壯年征戰髪如絲。會待安邊報明主，作頌封山也未遲。
贈崔二安平公樂世詞 張說
十五紅粧侍綺樓，朝承握槊夜藏鉤。君臣一意金門寵，兄弟雙飛玉殿遊。寧知宿昔恩華樂，變作瀟湘離別愁。地濕莓苔生舞袖，江聲怨歎入箜篌。自憐京兆雙眉嫵，會待南來五馬留。
送尹補闕元凱琴歌 張說
鳳哉鳳哉！啄琅玕。飲瑤池，棲崑崙之山哉。中國有聖人，感和氣。飛來飛來，自歌自舞。先王冊府，麒鱗之臺。羇雌衆雛故山曲，其鳴喈喈。其鳴喈喈，欲往銜之歘去來。去別鸞鳳心徘徊，明年阿閣梧桐花葉開。羣飛鳳歸來，羣飛鳳歸來。
送考功武員外學士使嵩山署舍利塔 張說
懷玉泉，戀仁者，寂滅真心不可見。空留影塔嵩巖下，寶王四海轉千輪。金曇百粒送分身，山中二月娑羅會。虛唄遙遙愁思人，我念過去微塵劫。與子禪門同正法，雖在神仙蘭省間。常持清淨蓮花葉，來亦好，去亦好。了觀車行馬不移，當見菩提離煩惱。
遙同蔡起居偃松篇 張說
清都衆木總榮芬，傳道孤松最出羣。名接天庭長景色，氣連宮闕借氛氳。懸池的的停華露，偃蓋重重拂瑞雲。不借流膏助仙鼎，願將楨幹捧明君。莫比冥靈楚南樹，朽老江邊代不聞。
奉和聖製登驪山矚眺應制 張說
寒山上半空，臨眺盡寰中。是日巡遊處，晴光遠近同。川明分渭水，樹暗辨新豐。巖壑清音暮，天歌起大風。
奉和聖製幸白鹿觀應制 張說
洞府寒山曲，天遊日旰迴。披雲看石鏡，拂雪上金臺。竹徑龍驂下，松庭鶴轡來。雙童還獻藥，五色耀仙材。
奉和聖製送金城公主適西蕃應制 張說
青海和親日，潢星出降時。戎王子壻寵，漢國舅家慈。春野開離讌，雲天起別詞。空彈馬上曲，詎減鳳樓思。
奉和同皇太子過慈恩寺應制二首 一 張說
翼翼宸恩永，煌煌福地開。離光升寶殿，震氣繞香臺。上界幡花合，中天伎樂來。願君無量壽，仙樂屢徘徊。
奉和同皇太子過慈恩寺應制二首 二 張說
朗朗神居峻，軒軒瑞象威。聖君成願果，太子拂天衣。至樂三靈會，深仁四皓歸。還聞渦水曲，更繞白雲飛。
侍宴武三思山第應制賦得風字 張說
梁王池館好，曉日鳳樓通。竹町羅千衞，蘭筵降兩宮。清歌芳樹下，妙舞落花中。臣覺筵中聽，還如大國風。
奉和聖製過寧王宅應制 張說
進酒忘憂觀，簫韶喜降臨。帝堯敦族禮，王季友兄心。竹院龍鳴笛，梧宮鳳遶林。大風將小雅，一字盡千金。
奉和聖製同玉真公主過大哥山池題石壁應制 張說
綠竹初成苑，丹砂欲化金。乘龍與驂鳳，歌吹滿山林。爽氣凝情逈，寒光映浦深。忘憂題此觀，爲樂賞同心。
奉和聖製賜王公千秋鏡應制 張說
寶鏡頒神節，凝規寫聖情。千秋題作字，長壽帶爲名。月向天邊下，花從日裏生。不承懸象意，誰辨照心明。
奉和聖製經鄒魯祭孔子應制 張說
孔聖家鄒魯，儒風藹典墳。龍驂廻舊宅，鳳德詠餘芬。入室神如在，升堂樂似聞。懸知一王法，今日待明君。
侍宴滻水賦得濃字 張說
千行發御柳，一葉下仙筇。青浦宸遊至，朱城佳氣濃。雲霞交暮色，草樹喜春容。藹藹天旗轉，清笳入九重。
奉和聖製同劉晃喜雨應制 張說
青氣含春雨，知從岱嶽來。行雲避師出，灑雨待車廻。厭浥塵清道，空濛柳映臺。最宜三五夜，晴月九重開。
奉和聖製觀拔河俗戲應制 張說
今歲好拖鉤，橫銜敞御樓。長繩繫日住，貫索挽河流。鬬力頻催鼓，爭都更上籌。春來百種戲，天意在宜秋。
奉和聖製途次陝州應制 張說
周召嘗分陝，詩書空復傳。何如萬乘睠，追賞二南篇。郡帶洪河側，宮臨大道邊。洛城將日近，佳氣滿山川。
奉和聖製野次喜雪應制 張說
寒更玉漏催，曉色御前開。泱漭雲陰積，氤氳風雪廻。山知銀作甕，宮見璧成臺。欲驗豐年象，飄搖仙藻來。
奉和聖製溫泉言志應制 張說
溫谷媚新豐，驪山橫半空。湯池薰水殿，翠木暖煙宮。起疾逾仙藥，無私合聖功。始知堯舜德，心與萬人同。
晦日詔宴永穆公主亭子賦得流字 張說
堂邑山林美，朝恩晦日遊。園亭含淑氣，竹樹遶春流。舞席千花妓，歌船五彩樓。羣歡與王澤，歲歲滿皇州。
恩制賜食於麗正殿書院宴賦得林字 張說
東壁圖書府，西園翰墨林。誦詩聞國政，講易見天心。位竊和羹重，恩叨醉酒深。緩歌春興曲，情竭爲知音。
羽林恩召觀御書王太尉碑 張說
隴首名公石，來承聖札歸。魚龍生意態，鉤劒動鋩輝。字得神明保，詞慙少女徽。誰家羽林將，又逐鳳書飛。
東都酺宴四首 一 張說
重華昇寶曆，軒帝眇閑居。政成天子孝，俗返上皇初。忘味因觀樂，歡心寄合酺。自憐疲馬意，戀戀主恩餘。
東都酺宴四首 二 張說
朱城塵曀滅，翠幕景情開。震震靈鼉起，翔翔舞鳳來。雕盤裝草樹，綺乘結樓臺。共喜光華日，酣歌捧玉杯。
東都酺宴四首 三 張說
曉月調金闕，朝暾對玉盤。爭馳羣鳥散，鬬伎百花團。遇聖人知幸，承恩物自歡。洛橋將舉燭，醉舞拂歸鞍。
東都酺宴四首 四 張說
愷宴惟今席，餘歡殊未窮。入雲歌嫋嫋，向日伎叢叢。駛管催酣興，留關待曲終。長安若爲樂，應與萬方同。
道家四首奉敕撰 一 張說
金壇啓曙闈，真氣肅微微。落月銜仙竇，初霞拂羽衣。香隨龍節下，雲逐鳳簫飛。暫住蓬萊戲，千年始一歸。
道家四首奉敕撰 二 張說
窈窕流精觀，深沈紫翠庭。金匳調上藥，寶案讀仙經。作賦看神雨，乘槎辨客星。秪應謝人俗，輕舉托雲軿。
道家四首奉敕撰 三 張說
金爐承道訣，玉牒啓玄機。雲逐笙歌度，星流宮殿飛。乘風嬉浩蕩，窺月弄光輝。唯有三山鶴，應同千載歸。
道家四首奉敕撰 四 張說
道記開中籙，真官表上清。焚香三鳥至，煉藥九仙成。天上靈書下，空中妙伎迎。迎來出煙霧，渺渺戲蓬瀛。
鳳樓尋勝地 張說
西掖持醇酒，東山就白雲。開軒綠池映，命席紫蘭芬。舞度花爲伴，鶯來管作羣。太平多樂事，春物共氛氳。
幽州夜飲 張說
涼風吹夜雨，蕭瑟動寒林。正有高堂宴，能忘遲暮心。軍中宜劒舞，塞上重笳音。不作邊城將，誰知恩遇深。
崔禮部園亭得深字 張說
窈窕留清館，虛徐步晚陰。水連伊闕近，樹接夏陽深。柳蔓憐垂拂，藤梢愛上尋。訝君軒蓋侶，非復俗人心。
同賀八送兗公赴荆州 張說
疇昔同聲友，騫飛出鳳池。風雲一蕩薄，日月屢參差。此別黃葉下，前期安可知。誰憐楚南樹，不爲歲寒移。
餞唐州高使君 張說
常時好閑獨，朋舊少相過。及爾宣風去，方嗟別日多。淮流春晼晚，江海路蹉跎。百歲屢分散，歡言復幾何。
送王晙自羽林赴永昌令 張說
將星移北洛，神雨避東京。爲負剛腸譽，還追強項名。白雲向伊闕，黃葉散昆明。多謝弦歌宰，稀聞桴鼓聲。
同王僕射山亭餞岑廣武羲得言字 張說
聞道長岑令，奮翼宰旅門。長安東陌上，送客滿朱軒。琴爵留佳境，山池借好園。茲遊恨不見，別後綴離言。
送任御史江南發糧以賑河北百姓 張說
河朔人無歲，荆南義廩開。將興汎舟役，必仗濟川才。夜月臨江浦，春雲歷楚臺。調飢坐相望，繡服幾時回。
送王尚一嚴嶷二侍御赴司馬都督軍 張說
漢掖通沙塞，邊兵護草腓。將行司馬令，助以鐵冠威。白露鷹初下，黃塵騎欲飛。明年春酒熟，留酌二星歸。
送李問政河北簡兵 張說
斗酒貽朋愛，躊躕出御溝。依然四牡別，更想八龍遊。密親仕燕冀，連年邇寇讐。因君閱河朔，垂淚語幽州。
送薛植入京 張說
青組言從史，鴻都忽見求。款言人向老，飲別歲方秋。髣髴長安陌，平生是舊遊。何時復相遇，宛在水中流。
岳州宴別潭州王熊二首 一 張說
絲管清且哀，一曲傾一杯。氣將然諾重，心向友朋開。古木無生意，寒雲若死灰。贈君芳杜草，爲植建章臺。
岳州宴別潭州王熊二首 二 張說
縉雲連省閣，溝水遽西東。然諾心猶在，榮華歲不同。孤城臨楚塞，遠樹入秦宮。誰念三千里，江潭一老翁。
廣州蕭都督入朝過岳州宴餞得冬字 張說
孤城抱大江，節使往朝宗。果是臺中舊，依然水上逢。京華遙比日，疲老颯如冬。竊羨能言鳥，銜恩向九重。
送岳州李十從軍桂州 張說
送客之江上，其人美且才。風波萬里闊，故舊十年來。劒拔蛟隨斷，弓張鳥自摧。陽橋書落落，驛馬定先回。
岳州別趙國公王十一琚入朝 張說
昔濫貂蟬長，同承雨露霏。今參魚鱉守，望美洞庭歸。浦樹懸秋影，江雲燒落輝。離魂似征帆，恆往帝鄉飛。
岳州別子均 張說
離筵非燕喜，別酒正銷魂。念汝猶童孺，嗟予隔遠藩。津亭拔心草，江路斷腸猿。他日將何見，愁來獨倚門。
端州別高六戩 張說
異壤同羈竄，途中喜共過。愁多時舉酒，勞罷或長歌。南海風潮壯，西江瘴癘多。於焉復分手，此別傷如何。
嶺南送使 張說
秋雁逢春返，流人何日歸？將余去國淚，灑子入鄉衣。飢狖啼相聚，愁猿喘更飛。南中不可問，書此示京畿。
幽州別陰長河行先 張說
惠好交情重，辛勤世事多。荆南久爲別，薊北遠來過。寄目雲中鳥，留歡酒上歌。影移春復間，遲暮兩如何。
和朱使欣二首 一 張說
南土多爲寇，西江盡畏途。山行阻篁竹，水宿礙萑蒲。使越才應有，征蠻力豈無。空傳人贈劒，不見虎銜珠。
和朱使欣二首 二 張說
江勢連山遠，天涯此夜愁。霜空極天靜，寒月帶江流。思起南征棹，文高北望樓。自憐如墜葉，泛泛侶仙舟。
盧巴驛聞張御史張判官欲到不得待留贈之 張說
旅竄南方遠，傳聞北使來。舊庭知玉樹，合浦識珠胎。白髮因愁改，丹心托夢廻。皇恩若再造，爲憶不然灰。
岳州山城 張說
山城豐日暇，閉戶見天心。東曠迎朝色，西樓引夕陰。書觀千載近，學靜二毛深。忽有南風至，吹君堂上琴。
和尹懋秋夜遊㴩湖 張說
㴩湖佳可遊，既近復能幽。林裏棲精舍，山間轉去舟。雁飛江月冷，猿嘯野風秋。不是迷鄉客，尋奇處處留。
與趙冬曦尹懋子均登南樓 張說
危樓瀉洞湖，積水照城隅。命駕邀漁火，通家引鳳雛。山晴紅蘂匝，洲曉綠苗鋪。舉目思鄉縣，春光定不殊。
遊㴩湖上寺 張說
湖上奇峰積，山中芳樹春。何知絕世境，來遇賞心人。清舊巖前樂，呦嚶鳥獸馴。靜言觀聽裏，萬法自成輪。
湘州九日城北亭子 張說
西楚茱萸節，南淮戲馬臺。寧知沅水上，復有菊花杯。亭帳憑高出，親朋自遠來。短歌將急景，同使興情催。
翻著葛巾呈趙尹 張說
昔日接㒿倒，今我葛巾翻。宿酒何時醒，形骸不復存。忽聞有嘉客，躧步出閑門。桃花春徑滿，誤識武陵源。
戲題草樹 張說
忽驚石榴樹，遠出渡江來。戲問芭蕉葉，何愁心不開。微霜拂宮桂，淒吹掃庭槐。榮盛更如此，慙君獨見哀。
岳州贈廣平公宋大夫 張說
亞相本時英，歸來復國楨。朝推長孺直，野慕隱之清。傳節還閩嶂，皇華入漢京。寧思江上老，歲[晏]獨無成。
和魏僕射還鄉 張說
富貴還鄉國，光華滿舊林。秋風樹不靜，君子歎何深。故老空懸劒，鄰交日散金。衆芳搖落盡，獨有歲寒心。
和張監觀赦 張說
日御臨雙闕，天街儼百神。雷茲作解氣，歲復建寅春。喜候開星驛，歡聲發市人。金環能作賦，來入管弦聲。
寄天台司馬道士 張說
世上求真客，天台去不還。傳聞有仙要，夢寐在茲山。朱闕青霞斷，瑤堂紫月閑。何時枉飛鶴，笙吹接人間。
下江南向夔州 張說
天明江霧歇，洲浦棹歌來。綠水逶迤去，青山相向開。城臨蜀帝祀，雲接楚王臺。舊知巫山上，遊子共徘徊。
還至端州驛前與高六別處 張說
舊館分江日，悽然望落暉。相逢傳旅食，臨別換征衣。昔記山川是，今傷人代非。往來皆此路，生死不同歸。
四月一日過江赴荆州 張說
春色沅湘盡，三年客始回。夏雲隨北帆，同日過江來。水漫荆門出，山平郢路開。比肩羊叔子，千載豈無才。
荆州亭入朝 張說
巫山雲雨峽，湘水洞庭波。九辨人猶擯，三秋鴈始過。旃裘吳地盡，髫薦楚言多。不果朝宗願，其如江漢何。
岳州守歲 張說
除夜清樽滿，寒庭燎火多。舞衣連臂拂，醉坐合聲歌。至樂都忘我，冥心自委和。今年只如此，來歲知如何。
詠塵 張說
仙浦生羅襪，神京染素衣。裨山期益峻，照日幸增輝。夕伴龍媒合，朝遊鳳輦歸。獨憐范甑下，思繞畫梁飛。
闕題 張說
婚禮知無賀，承家歎有輝。親迎驥子躍，吉兆鳳雛飛。溫席開華扇，梁門換褧衣。遙思桃李日，應賦採蘋歸。
深渡驛 張說
旅泊青山夜，荒庭白露秋。洞房懸月影，高枕聽江流。猿響寒巖樹，螢飛古驛樓。他鄉對搖落，倂覺起離憂。
惠文太子挽歌二首 一 張說
碣館英靈在，瑤山美諡尊。剪桐悲曩戲，攻玉愴新恩。宮仗傳馳道，朝衣送國門。千秋穀門外，明月照西園。
惠文太子挽歌二首 二 張說
梁國深文雅，淮王愛道仙。帝歡同宴日，神奪上賓年。旒旐飛行樹，帷宮宿野煙。指言君愛弟，揮淚滿山川。
節義太子楊妃挽歌二首 一 張說
西華三公族，東闈五可才。玉環初受慶，金玦反逢灾。桂殿花空落，桐園月自開。朝雲將暮雨，長繞望思臺。
節義太子楊妃挽歌二首 二 張說
昔日三朝路，逶迤四望車。繡腰長命綺，隱髻連枝花。今春戾園樹，索然無歲華。共傷千載後，惟號一王家。
韋譙公挽歌二首 一 張說
五瑞分王國，雙珠映后家。文飛書上鳳，武結笥中蛇。出豫榮前馬，迴鸞喪後車。衮衣將錫命，泉路有光華。
韋譙公挽歌二首 二 張說
國騁雙騏驥，庭儀兩鳳皇。將星連相位，玉樹伴金鄉。歌舞侯家豔，軒裘戚里光。安知杜陵下，碑版已相望。
右丞相蘇公挽歌二首 一 張說
王宰丹青化，春卿禮樂才。緇衣傳舊職，華衮贈新哀。路泣羣官送，山嘶駟馬廻。佳辰無白日，賓閣有青苔。
右丞相蘇公挽歌二首 二 張說
門歌出野田，冠帶寢窮泉。萬事皆身外，平生尚目前。西垣紫泥綍，東岳白雲篇。自惜同聲處，從今遂絕弦。
崔尚書挽詞 張說
相宅隆坤寶，承家占海封。庭中男執雁，門外女乘龍。鳴玉遊三省，摐金侍九重。一朝賓客散，留劒在青松。
右侍郎集賢院學士徐公挽詞二首 一 張說
才美臨淄北，名高淮海東。羽儀三省遍，漁獵五車通。玉殿孤新榜，珠英落舊叢。
右侍郎集賢院學士徐公挽詞二首 二 張說
歎息書林友，才華天下選。並賦三陽宮，集詩集賢殿。具物衣如在，咄嗟長不見。既哀薤露詞，豈忘平生眷。
崔司業挽歌二首 一 張說
海岱英靈氣，膠庠禮樂資。風流滿天下，人物擅京師。疾起揚雄賦，魂遊謝客詩。從今好文主，遺恨不同時。
崔司業挽歌二首 二 張說
象設存華館，威儀下墓田。鳳池傷舊草，麟史泣遺編。帷蓋墟煙沒，干旌隴日懸。古來埋玉樹，流恨滿山川。
李工部挽歌三首 一 張說
錦帳爲郎日，金門待詔時。楊宮先上賦，柏殿幾連詩。瞬息琴歌斷，淒涼簫挽悲。那堪霸陵岸，回首望京師。
李工部挽歌三首 二 張說
宅兆西陵上，平生雅志從。城臨丹闕近，山望白雲重。會葬知元伯，看碑識蔡邕。無由接神理，揮涕向青松。
李工部挽歌三首 三 張說
常時好賓客，永日對弦歌。是日歸泉下，傷心無奈何。墓庭人已散，祭處鳥來過。碑石生苔蘚，榮名豈復多。
贈工部尚書馮公挽歌三首 一 張說
忠鯁難爲事，平生盡畏途。如弦心自直，秀木勢恆孤。詔葬南陵道，神遊北斗樞。貴門傳萬石，餘慶在雙珠。
贈工部尚書馮公挽歌三首 二 張說
爵位題龍旐，威儀出鳳城。路傍人泣送，門外馬嘶迎。萬事非吾有，千悲是世情。昔焉稱夏日，今也謚冬卿。
贈工部尚書馮公挽歌三首 三 張說
窅然長夜臺，舉世可哀哉。泉戶一朝閉，松風四面來。石碑填駮蘚，珠服聚塵埃。誰言遼東鶴，千年往復廻。
徐高御挽歌 張說
蒲密遙千載，鳴琴始一追。公卿傳世範，仁義續靈基。不待南遊祿，何先北帝期。玉棺從此閉，金鼎代相欺。
奉和聖製春日幸望春宮應制 張說
別館芳菲上苑東，飛花澹蕩御筵紅。城臨渭水天河靜，闕對南山雨露通。繞殿流鶯凡幾樹，當蹊亂蝶許多叢。春園既醉心和樂，共識皇恩造化同。
侍宴隆慶池應制 張說
靈池月滿直城隈，黻帳天臨御路開。東沼初陽疑吐出，南山曉翠若浮來。魚龍百戲紛容與，鳧鷁雙舟較泝洄。願似金隄青草馥，長承瑤水白雲杯。
奉和聖製春日出苑應制 張說
禁林豔裔發青陽，春望逍遙出畫堂。雨洗亭臯千畝綠，風吹梅李一園香。鶴飛不去隨青管，魚躍翻來入綵航。睿賞歡承天保定，遒文更覩日重光。
扈從溫泉宮獻詩 張說
溫泉啓蟄氣氛氳，渭浦歸鴻日數羣。騎仗聯聯環北極，鳴笳步步引南熏。松間彩殿籠佳氣，山上朱旗繞瑞雲。不知遠夢華胥國，何如親奉帝堯君。
三月三日詔宴定昆池宮莊賦得筵字 張說
鳳皇樓下對天泉，鸚鵡洲中匝管弦。舊識平陽佳麗地，今逢上巳盛明年。舟將水動千尋日，幕共林橫兩岸煙。不降玉人觀禊飲，誰令醉舞拂賓筵。
先天應令 張說
三陽麗景早芳辰，四序嘉園物候新。梅花百般障行路，垂柳千條暗迴津。鳥驚直爲飛風葉，魚躍都由怯岸人。唯願聖主南山壽，何愁不賞萬年春。
舞馬千秋萬歲樂府詞三首 一 張說
金天誕聖千秋節，玉醴還分萬壽觴。試聽紫騮歌樂府，何如騄驥舞華岡。連鶱勢出魚龍變，躞蹀驕生鳥獸行。歲歲相傳指樹日，翩翩來伴慶雲翔。
舞馬千秋萬歲樂府詞三首 二 張說
聖皇至德與天齊，天馬來儀自海西。腕足徐行拜兩膝，繁驕不進踏千蹄。髬髵奮鬣時蹲踏，鼓怒驤身忽上躋。更有銜杯終宴曲，垂頭掉尾醉如泥。
舞馬千秋萬歲樂府詞三首 三 張說
遠聽明君愛逸才，玉鞭金翅引龍媒。不因茲白人間有，定是飛黃天上來。影弄日華相照耀，噴含雲色且裴徊。莫言闕下桃花舞，別有河中蘭葉開。
同趙侍御巴陵早春作 張說
江上春來早可觀，巧將春物妬餘寒。水苔共繞留烏石，花鳥爭開鬬鴨欄。佩勝芳辰日漸暖，然燈美夜月初圓。意隨北雁雲飛去，直待南州蕙草殘。
㴩湖山寺 張說
空山寂歷道心生，虛谷迢遙野鳥聲。禪室從來塵外賞，香臺豈是世中情。雲間東嶺千尋出，樹裏南湖一片明。若使巢由知此意，不將蘿薜易簪纓。
幽州新歲作 張說
去歲荆南梅似雪，今年薊北雪如梅。共知人事何常定，且喜年華去復來。邊鎮戍歌連夜動，京城燎火徹明開。遙遙西向長安日，願上南山壽一杯。
扈從幸韋嗣立山莊應制 張說
寒灰飛玉琯，湯井駐金輿。既得方明相，還尋大隗居。懸泉珠貫下，列帳錦屏舒。騎遠林逾密，笳繁谷自虛。門旗塹複磴，殿幕裹通渠。舞鳳迎公主，雕龍賦婕妤。地幽天賞洽，酒樂御筵初。菲才叨侍從，連藻媿應徐。
奉和聖製喜雪應制 張說
聖德與天同，封巒欲報功。詔書期日下，靈感應時通。觸石雲呈瑞，含花雪告豐。積如沙照月，散似麵從風。舞集仙臺上，歌流帝樂中。遙知百神喜，灑路待行宮。
奉和聖製寒食作應制 張說
寒食春過半，花穠鳥復嬌。從來禁火日，會接清明朝。鬬敵雞殊勝，爭毬馬絕調。晴空數雲點，香樹百風搖。改木迎新燧，封田表舊燒。皇情愛嘉節，傳曲與簫韶。
奉和聖製賜崔日知往潞州應制 張說
聖情留曩鎮，佳氣翊興王。增戟雄都府，高車轉太常。川橫八練闊，山帶五龍長。連帥初恩命，天人舊紀綱。餞塗飛御藻，闔境自生光。明主徵循吏，何年下鳳皇。
春晚侍宴麗正殿探得開字 張說
聖政惟稽古，賓門引上才。坊因購書立，殿爲集賢開。髦彥星辰下，仙章日月回。字如龍負出，韻是鳳銜來。庭柳餘春駐，宮鶯早夏催。喜承芸閣宴，幸奉柏梁杯。
奉和聖製花蕚樓下宴應制 張說
萬心翹樂宴，三舍緩昌時。山接夏雲險，臺留春日遲。節移芳未歇，興隔賞仍追。醉後傳嘉惠，樓前舞聖慈。皇恩與時合，天意若人期。故發前旬雨，新垂湛露詩。
奉和聖製度蒲關應制 張說
蒲坂橫臨晉，華芝曉望秦。關城雄地險，橋路扼天津。樓映行宮日，隄含宮樹春。黃雲隨寶鼎，紫氣逐真人。東詠唐虞跡，西觀周漢塵。山河非國寶，明主愛忠臣。
奉和聖製途經華嶽應制 張說
西嶽鎮皇京，中峰入太清。玉鑾重嶺應，緹[騎]薄雲迎。霽日懸高掌，寒空類削成。軒遊會神處，漢幸望仙情。舊廟青林古，新碑綠字生。羣臣願封岱，還駕勒鴻名。
奉和聖製過王濬墓應制 張說
牛斗三分國，龍驤一統年。智高寧受制，風急肯廻船。有策擒吳嚭，無言讓范宣。援孤因勢屈，功重爲讒偏。舊迹灰塵散，枯墳故老傳。百代逢明主，何辭死道邊。
奉和聖製經河上公廟應制 張說
河上無名老，知非漢代人。先探道德要，留待聖明辰。玄妙爲天下，清虛用谷神。化將和氣一，風與太初鄰。靈廟觀遺像，仙歌入至真。皇心齊萬物，何處不同塵。
奉和聖製幸鳳湯泉應制 張說
周狩聞岐禮，秦都辨雍名。獻禽天子孝，存老聖皇情。溫潤宜冬幸，遊畋樂歲成。湯雲出水殿，暖氣入山營。坎意無私潔，乾心稱物平。帝歌流樂府，溪谷也增榮。
恩賜樂遊園宴 張說
漢苑佳遊地，軒庭近侍臣。共持榮幸日，來賞豔陽春。饌玉頒王篚，摐金下帝鈞。池臺草色徧，宮觀柳條新。花綬光連榻，朱顏暢飲醇。聖朝多樂事，天意每隨人。
三月二十日詔宴樂遊園賦得風字 張說
樂遊形勝地，表裏望郊宮。北闕連天頂，南山對掌中。皇恩貸芳月，旬宴美成功。魚戲芙蓉水，鶯啼楊柳風。春光看欲暮，天澤戀無窮。長袖招斜日，留光待曲終。
端午三殿侍宴應制探得魚字 張說
小暑夏弦應，徽音商管初。願齎長命縷，來續大恩餘。三殿褰珠箔，羣官上玉除。助陽嘗麥彘，順節進龜魚。甘露垂天酒，芝花捧御書。合丹同蝘蜓，灰骨共蟾蜍。今日傷蛇意，銜珠遂闕如。
奉和聖製春中興慶宮酺宴應制 張說
千齡逢啓聖，萬域共來威。慶接郊禋後，酺承農事稀。御樓橫廣路，天樂下重闈。鸞鳳調歌曲，虹霓動舞衣。合聲雲上聚，連步月中歸。物覩恩無外，神和道入微。鎬京陪樂飲，柏殿奉文飛。徒竭秋雲影，何資春日暉。
奉和聖製千秋節宴應制 張說
五德生王者，千齡啓聖人。赤光來照夜，黃雲上覆晨。海縣銜恩久，朝章獻舞新。高居帝座出，夾道衆官陳。槊杖洗清景，磬管凝秋旻。珠囊含瑞露，金鏡抱仙輪。何歲無鄉飲，何田不報神。薰歌與名節，傳代幸羣臣。
奉和聖製太行山中言志應制 張說
六龍鳴玉鑾，九折步雲端。河絡南浮近，山經北上難。羽儀映松雪，戈甲帶春寒。百谷晨笳動，千巖曉仗攢。皇心感韶節，敷藻念人安。既立省方館，復建禮神壇。扈蹕參天老，承榮忝夏官。長勤百年意，思見一勝殘。
奉和御製與宋璟源乾曜同日上官命宴東堂賜詩應制 張說
大塊鎔羣品，經生偶聖時。猥承三事命，虛忝百僚師。右揆謀華碩，前星傅重資。連騫求舊禮，濫典樂賢詩。賜釜同榮拜，摐金宴宰司。菊花吹御酒，蘭葉捧天詞。寶歷休明盛，頹年晷漏衰。少留青史筆，未敢赤松期。
奉和聖製暇日與兄弟同遊興慶宮作應制 張說
漢武橫汾日，周王宴鎬年。何如造區夏，復此睦親賢。巢鳳新成閣，飛龍舊躍泉。棣華歌尚在，桐葉戲仍傳。禁籞氛埃隔，平臺景物連。聖慈良有裕，王道固無偏。問俗兆人阜，觀風五教宣。獻圖開益地，張樂奏鈞天。侍酒衢樽滿，詢芻諫鼓懸。永言形友愛，萬國共周旋。
奉和聖製送王晙巡邊應制 張說
六月歌周雅，三邊遣夏卿。欲施攻戰法，先作簡稽行。禮樂知謀帥，春秋識用兵。一勞堪定國，萬里即長城。策有和戎利，威傳破虜名。軍前雨灑道，樓上月臨營。別藻瑤華降，同衣錦襮榮。關山由義近，戎馬爲恩輕。絲竹路傍散，風雲馬上生。朝廷謂吉甫，邦國望君平。
將赴朔方軍應制 張說
禮樂逢明主，韜鈐用老臣。恭憑神武策，遠御鬼方人。供帳榮恩餞，山川喜詔巡。天文日月麗，朝賦管弦新。幼志傳三略，衰材謝六鈞。膽由忠作伴，心固道爲鄰。漢保河南地，胡清塞北塵。連年大軍後，不日小康辰。劒舞輕離別，歌酣忘苦辛。從來思博望，許國不謀身。
奉和聖製爰因巡省途次舊居應制 張說
葱鬱興王郡，殷憂啓聖圖。周成會西土，漢武幸南都。歲卜鑾輿邁，農祠鴈政敷。武威稜外域，文教靡中區。警蹕干戈捧，朝宗萬玉趨。舊藩人事革，新化國容殊。壁有真龍畫，庭餘鳴鳳梧。叢觴祝堯壽，合鼎獻湯廚。陽樂寒初變，春恩蟄更蘇。三耆頒命服，五稔復田輸。君賦大風起，人歌湛露濡。從臣觀玉葉，方願紀靈符。
宿直溫泉宮羽林獻詩 張說
冬狩美秦正，新豐樂漢行。星陳玄武閣，月對羽林營。寒木羅霜仗，空山響夜更。恩深靈液暖，節勁古松貞。文武皆王事，輸心不爲名。
玄武門侍射 張說
射觀通玄闕，兵欄闢御筵。雕弧月半上，畫的暈重圓。羿后神幽贊，靈王法暗傳。貫心精四返，飲羽妙三聯。雪鶴來銜箭，星麟下集弦。一逢軍宴洽，萬慶武功宣。
扈從南出雀鼠谷 張說
豫動三靈贊，時巡四海威。陝關凌曙出，平路半春歸。霍鎮迎雲罕，汾河送羽旂。山南柳半密，谷北草全稀。遲日宜華蓋，和風入袷衣。上林千里近，應見百花飛。
洛橋北亭詔餞諸刺史 張說
離亭拂御溝，別曲舞船樓。詔餞朝廷牧，符分海縣憂。股肱還入郡，父母更臨州。扇逐仁風傳，車隨霖雨流。恩光水上溢，榮色柳間浮。預待羣方最，三公不遠求。
奉酬韋祭酒嗣立偶遊龍門北溪忽懷驪山別業呈諸留守之作 張說
石澗泉虛落，松崖路曲迴。聞君北溪下，想像南山隈。近念鼎湖別，遙思雲嶂陪。不同奇覯往，空覩斯文來。歲後寒初變，春前芳未開。黃蕤嫋岸柳，紫蕚折村梅。盡室茲遊玩，盈門幾樂哉。嗟留洛陽陌，夢詣建章臺。野失巢由性，朝非元凱才。布懷欽遠迹，幽意日塵埃。
奉酬韋祭酒自湯還都經龍門北溪莊見貽之作 張說
聞君湯井至，瀟灑憇郊林。拂曙攜清賞，披雲覯綠岑。歡言遊覽意，款曲望歸心。是日期佳客，同山忽異尋。桃花迂路轉，楊柳間門深。泛舟伊水漲，繫馬香樹陰。繁弦弄水族，嬌吹狎沙禽。春滿汀色媚，景斜嵐氣侵。懷仁殊未遠，重德匪專臨。來藻敷幽思，連詞報所欽。
酬崔光祿冬日述懷贈答 張說
徐陳嘗並作，枚馬亦同時。各負當朝譽，俱承明主私。夫君邁前侶，觀國騁奇姿。山似鳴威鳳，泉如出寶龜。才雄子雲筆，學廣仲舒帷。紫綬拂三寺，朱門臨九逵。昔我含香日，聯爾縉雲司。朝攜蘭省步，夕退竹林期。中路一分手，數載來何遲。求友還相得，羣英復在茲。留臺少人務，方駕遞尋追。涉玩懷同賞，霑芳憶共持。迎賓南澗飲，載妓東城嬉。春郊綠畝秀，秋澗白雲滋。名畫披人物，良書討滯疑。興來光不惜，歡往迹如遺。歲晏罷行樂，層城間所思。夜魂燈處厭，朝髪鏡前衰。忽枉崔駰什，兼流韋孟詞。曲高彌寡和，主善代爲師。齊戒觀華玉，留連歎色絲。終慙起予者，何足與言詩。
同劉給事城南宴集 張說
水竹幽閑地，簪纓近侍臣。雍容乘暇日，瀟灑出囂塵。樹對思朋鳥，池深入養鱗。管弦高逐吹，歌舞妙含春。老子叨專席，歡邀隔縉紳。此中情不淺，遙寄賞心人。
溫泉馮劉二監客舍觀妓 張說
溫谷寒林薄，羣遊樂事多。佳人蹀駿馬，乘月夜相過。秀色然紅黛，嬌香發綺羅。鏡前鸞對舞，琴裏鳳傳歌。妬寵傾新意，銜恩奈老何。爲君留上客，歡笑斂雙蛾。
送蘇合宮頲 張說
都邑羣方首，商泉舊俗訛。變風須愷悌，成化佇弦歌。疇昔珪璋友，雍容文雅多。振纓遊省闥，鏘玉宰京河。別曲鸞初下，行軒雉尚過。百壺非餞意，流詠在人和。
送喬安邑備 張說
書閣移年歲，文明難復辭。歡言冬雪滿，恨別夏雲滋。外尹方爲政，高明自不欺。老人驂馭往，童子狎雛嬉。日茂西河俗，寂寥東觀期。遙懷秀才令，京洛見新詩。
送趙二尚書彥昭北伐 張說
虜地河冰合，邊城備此時。兵連紫塞路，將舉白雲司。提劒榮中貴，銜珠盛出師。日華光組練，風色焰旌旗。投筆尊前起，橫戈馬上辭。梅花吹別引，楊柳賦歸詩。
南中送北使二首 一 張說
傳聞合浦葉，曾向洛陽飛。何日南風至，還隨北使歸。紅顏渡嶺歇，白首對秋衰。高歌何由見，層堂不可違。誰憐炎海曲，淚盡血沾衣。
南中送北使二首 二 張說
待罪居重譯，窮愁暮雨秋。山臨鬼門路，城繞瘴江流。人事今如此，生涯尚可求。逢君入鄉縣，傳我念京周。別恨歸途遠，離言暮景遒。夷歌翻下淚，蘆酒未消愁。聞有胡兵急，深懷漢國羞。和親先是詐，款塞果爲讐。釋繫應分爵，蠲徒幾復侯。廉頗誠未老，孫叔宜無謀。若道馮唐事，皇恩尚可收。
送趙順直郎中赴安西副大都督 張說
絕鎮功難立，懸軍命匪輕。復承遷相後，彌重任賢情。將起神仙地，才稱禮樂英。長心堪繫虜，短語足論兵。日授休門法，星教置陣名。龍泉恩已著，燕頷相終成。月窟窮天遠，河源入塞清。老天操別翰，承旨頌升平。
岳州別梁六入朝 張說
遠蒞長沙渚，欣逢賈誼才。江山疲應接，風日復晴開。江樹雲間斷，湘山水上來。近洲朝鷺集，古戍夜猿哀。岸杼含蒼捄，河蒲秀紫臺。月餘偏地賞，心盡故人杯。自我違京洛，嗟君此泝洄。容華因別老，交舊與年頹。夢見長安陌，朝宗實盛哉。
相州冬日早衙 張說
城外宵鐘斂，閨中曙火殘。朝光曜庭雪，宿凍聚池寒。正色臨廳事，疑詞定筆端。除苛囹圄息，伐枳吏人寬。河內功猶淺，淮陽疾未安。鏡中星髪變，頓使世情闌。
岳州西城 張說
水國何遼曠，風波遂極天。西江三紀合，南浦二湖連。危堞臨清境，煩憂暫豁然。九圍觀掌內，萬象閱眸前。日去長沙渚，山橫雲夢田。汀葭變秋色，津樹入寒煙。潛穴探靈詭，浮生揖聖仙。至今人不見，跡滅事空傳。
岳州觀競渡 張說
畫作飛鳧艇，雙雙競拂流。低裝山色變，急棹水華浮。土尚三閭俗，江傳二女遊。齊歌迎孟姥，獨舞送陽侯。鼓發南湖溠，標爭西驛樓。並驅常詫速，非畏日光遒。
對酒行巴陵作 張說
留侯封萬戶，園令壽千金。本爲成王業，初由賦上林。繁榮安足恃，霜露遞相尋。鳥哭楚山外，猿啼湘水陰。夢中城闕近，天畔海雲深。空對忘憂酌，離憂不去心。
岳州宴姚紹之 張說
杞梓滯江濱，光華向日新。難兄金作友，媚子玉爲人。山水含秋興，池亭借善鄰。簷松風送靜，院竹鳥來馴。翠斝吹黃菊，琱盤鱠紫鱗。緩歌將醉舞，爲拂繡衣塵。
岳州九日宴道觀西閣 張說
搖落長年歎，蹉跎遠宦心。北風嘶代馬，南浦宿陽禽。佳此黃花酌，酣餘白首吟。涼雲霾楚望，濛雨蔽荆岑。登眺思清景，誰將眷濁陰。釣歌出江霧，樵唱入山林。魚以嘉名采，木爲美材侵。大道由中悟，逍遙匪外尋。參佐多君子，詞華妙賞音。留題洞庭觀，望古意何深。
岳州作 張說
水國生秋草，離居再及瓜。山川臨洞穴，風日望長沙。物土南州異，關河北信賒。日昏聞怪鳥，地熱見修虵。遠人夢歸路，瘦馬嘶去家。正有江潭月，徘徊戀九華。
遊洞庭湖 張說
平湖曉望分，仙嶠氣氛氳。鼓枻乘清渚，尋峰弄白雲。江寒天一色，日靜水重紋。樹坐參猿嘯，沙行入鷺羣。緣源斑篠密，罥徑綠蘿紛。洞穴傳虛應，楓林覺自熏。雙童有靈藥，願取獻明君。
巴丘春作 張說
日出洞庭水，春山挂斷霞。江涔相映發，卉木共紛華。湘戍南浮闊，荆關北望賒。湖陰窺魍魎，丘勢辨巴蛇。島戶巢爲館，漁人艇作家。自憐心問景，三歲客長沙。
岳州夜坐 張說
炎洲苦三伏，永日臥孤城。賴此閑庭夜，蕭條夜月明。獨歌還太息，幽感見餘聲。江近鶴時呌，山深猿屢鳴。息心觀有欲，棄知返無名。五十知天命，吾其達此生。
別㴩湖 張說
念別㴩湖去，浮舟更一臨。千峰出浪險，萬木抱煙深。南郡延恩渥，東山戀宿心。露花香欲醉，時鳥囀餘音。涉趣皆留賞，無奇不徧尋。莫言山水間，幽意在鳴琴。
伯奴邊見歸田賦因投趙侍御 張說
爾家歎窮鳥，吾族賦歸田。莫道榮枯異，同嗟世網牽。黃陵浮汨渚，青草會湘川。去國逾三歲，茲山老二年。寒鴞鳴舍下，昏虎臥籬前。客淚堪斑竹，離亭欲贈荃。放言久無次，觸興感成篇。
清遠江峽山寺 張說
流落經荒外，逍遙此梵宮。雲峰吐月白，石壁淡烟紅。寶塔靈仙湧，懸龕造化功。天香涵竹氣，虛唄引松風。簷牖飛花入，廊房激水通。猿鳴知谷靜，魚戲辨江空。靜默將何貴，惟應心境同。
春雨早雷 張說
東北春風至，飄飄帶雨來。拂黃先變柳，點素早驚梅。樹藹懸書閣，煙含作賦臺。河魚未上凍，江蟄已聞雷。美人宵夢著，金屏曙不開。無緣一啓齒，空酌萬年杯。
聞雨 張說
窮冬萬花匝，永夜百憂攢。危戍臨江火，空齋入雨寒。斷猿知屢別，嘶鴈覺虛彈。心對爐灰死，顏隨庭樹殘。舊恩懷未報，傾膽鏡中看。
赦歸在道中作 張說
陳焦心息盡，死意不期生。何幸光華旦，流人歸上京。愁將網共解，服與代俱明。復是三階正，還逢四海平。誰能定禮樂，爲國著功成。
喜度嶺 張說
東漢興唐曆，南河復禹謀。寧知瘴癘地，生入帝皇州。雷雨蘇蟲蟄，春陽放鷽鳩。洄沿炎海畔，登降閩山陬。嶺路分中夏，川源得上流。見花便獨笑，看草即忘憂。自始居重譯，天星已再周。鄉關絕歸望，親戚不相求。棄杖枯還植，窮鱗涸更浮。道消黃鶴去，運啓白駒留。江妾晨炊黍，津童夜櫂舟。盛明良可遇，莫後洛城遊。
奉和聖製潼關口號應制 張說
天德平無外，關門東復西。不將千里隔，何用一丸泥。
奉蕭令嵩酒幷詩 張說
樂奏天恩滿，杯來秋興高。更蒙蕭相國，對席飲醇醪。
清夜酌 張說
秋陰士多感，雨息夜無塵。清樽宜明月，復有平生人。
寄劉道士舃 張說
真人降紫氣，邀我丹田宮。遠寄雙飛舄，飛飛不礙空。
被使在蜀 張說
即今三伏盡，尚自在臨邛。歸途千里外，秋月定相逢。
正朝摘梅 張說
蜀地寒猶暖，正朝發早梅。偏驚萬里客，已復一年來。
岳州守歲二首 一 張說
夜風吹醉舞，庭戶對酣歌。愁逐前年少，歡迎今歲多。
岳州守歲二首 二 張說
桃枝堪辟惡，爆竹好驚眠。歌舞留今夕，猶言惜舊年。
元朝 張說
今歲元日樂，不謝往年春。知向來心道，誰爲昨夜人。
耗磨日飲二首 一 張說
耗磨傳茲日，縱橫道未宜。但令不忌醉，翻是樂無爲。
耗磨日飲二首 二 張說
上月今朝減，流傳耗磨辰。還將不事事，同醉俗中人。
耗磨日飲 張說
春來半月度，俗忌一時閑。不酌他鄉酒，惟堪對楚山。
九日進茱萸山詩五首 一 張說
家居洛陽下，舉目見嵩山。刻作茱萸節，情生造化間。
九日進茱萸山詩五首 二 張說
黃花宜泛酒，青嶽好登高。稽首明廷內，心爲天下勞。
九日進茱萸山詩五首 三 張說
菊酒攜山客，萸囊繫牧童。路疑隨大隗，心似問鴻蒙。
九日進茱萸山詩五首 四 張說
九日重陽數，三秋萬實成。時來謁軒后，罷去坐蓬瀛。
九日進茱萸山詩五首 五 張說
晚節歡重九，高山上五千。醉中知遇聖，夢裏見尋仙。
岳州看黃葉 張說
白首看黃葉，徂顏復幾何。空慙棠樹下，不見政成歌。
嶺南送使二首 一 張說
獄中生白髮，嶺外罷紅顏。古來相送處，凡得幾人還。
嶺南送使二首 二 張說
萬里投荒裔，來時不見親。一朝成白首，看取報家人。
傷妓人董氏四首 一 張說
董氏嬌嬈性，多爲窈窕名。人隨秋月落，韻入擣衣聲。
傷妓人董氏四首 二 張說
粉蘂粘妝簏，金花竭翠條。夜臺無戲伴，魂影向誰嬌。
傷妓人董氏四首 三 張說
舊亭紅粉閣，宿處白雲關。春日雙飛去，秋風獨不還。
傷妓人董氏四首 四 張說
舞席沾殘粉，歌梁委舊塵。獨傷窗裏月，不見帳中人。
三月閨怨 張說
三月時將盡，空房妾獨居。蛾眉愁自結，鬢髪沒情梳。
破陳樂詞二首 一 張說
漢兵出頓金微，照日光明鐵衣。百里火旛焰焰，千行雲騎霏霏。蹙踏遼河自竭，鼓噪燕山可飛。正屬四方朝賀，端知萬舞皇威。
破陳樂詞二首 二 張說
少年膽氣凌雲，共許驍雄出羣。匹馬城西挑戰，單刀薊北從軍。一鼓鮮卑送款，五餌單于解紛。誓欲成名報國，羞將開閤論勳。
舞馬詞六首 一 張說
萬玉朝宗鳳扆，千金率領龍媒。眄鼓凝驕躞蹀，聽歌弄影徘徊。
舞馬詞六首 二 張說
天鹿遙徵衞叔，日龍上借羲和。將共兩驂爭舞，來隨八駿齊歌。
舞馬詞六首 三 張說
綵旄八佾成行，時龍五色因方。屈膝銜杯赴節，傾心獻壽無疆。
舞馬詞六首 四 張說
帝皁龍駒沛艾，星蘭驥子權奇。騰倚驤洋應節，繁驕接迹不移。
舞馬詞六首 五 張說
二聖先天合德，羣靈率土可封。擊石驂驔紫燕，摐金顧步蒼龍。
舞馬詞六首 六 張說
聖君出震應籙，神馬浮河獻圖。足踏天庭鼓舞，心將帝樂躊躕。
奉和聖製幸韋嗣立山莊應制 張說
西京上相出扶陽，東郊別業好池塘。自非仁智符天賞，安能日月共回光。
奉和聖製同玉真公主遊大哥山池題石壁 張說
池如明鏡月華開，山學香爐雲氣來。神藻飛爲鶺鴒賦，仙聲颺出鳳皇臺。
十五日夜御前口號踏歌詞二首 一 張說
花蕚樓前雨露新，長安城裏太平人。龍銜火樹千重焰，雞踏蓮花萬歲春。
十五日夜御前口號踏歌詞二首 二 張說
帝宮三五戲春臺，行雨流風莫妬來。西域燈輪千影合，東華金闕萬重開。
蘇摩遮五首 一 張說
摩遮本出海西胡，琉璃寶服紫髯鬍。聞道皇恩遍宇宙，來將歌舞助歡娛。
蘇摩遮五首 二 張說
繡裝帕額寶花冠，夷歌騎舞借人看。自能激水成陰氣，不慮今年寒不寒。
蘇摩遮五首 三 張說
臘月凝陰積帝臺，豪歌急鼓送寒來。油囊取得天河水，將添上壽萬年杯。
蘇摩遮五首 四 張說
寒氣宜人最可憐，故將寒水散庭前。惟願聖君無限壽，長取新年續舊年。
蘇摩遮五首 五 張說
昭成皇后帝家親，榮樂諸人不比倫。往日霜前花委地，今年雪後樹逢春。
同趙侍御望歸舟 張說
山庭迥迥面長川，江樹重重極遠煙。形影相追高翥鳥，心腸倂斷北風船。
襄陽路逢寒食 張說
去年寒食洞庭波，今年寒食襄陽路。不辭著處尋山水，秪畏還家落春暮。
詠方圓動靜示李泌 張說
方如棋局，圓如棋子。動如棋生，靜如棋死。
和尹懋登南樓 張均
客來已兩春，更瞻韶光早。花鳥既環合，江山復駢抱。樓形寫北潭，堞勢凌青島。白雲謝歸鴈，馳懷洛陽道。
江上逢春 張均
離憂耿未和，春慮忽蹉跎。擇木猿知去，尋泥燕獨過。驚花飜霽日，垂柳拂煙波。激意屢怡賞，無如鄉念何。
九日巴丘登高 張均
客心驚暮序，賓鴈下滄洲。共賞重陽節，言尋戲馬遊。湖風扶戍柳，江雨暗山樓。且酌東籬酒，聊祛南國憂。
和尹懋秋夜遊㴩湖二首 一 張均
遠水沈西日，寒沙聚夜鷗。平湖乘月滿，飛棹接星流。黃葉鳴淒吹，蒼葭掃暗洲。願移滄浦賞，歸待潁川遊。
和尹懋秋夜遊㴩湖二首 二 張均
灣潭幽意深，杳靄涌寒岑。石痕秋水落，嵐氣夕陽沈。澄徹天爲底，淵玄月作心。青溪非大隱，歸弄白雲潯。
岳陽晚景 張均
晚景寒鵶集，秋風旅鴈歸。水光浮日出，霞彩暎江飛。洲白蘆花吐，園紅柿葉稀。長沙卑溼地，九月未成衣。
流合浦嶺外作 張均
瘴江西去火爲山，炎徼南窮鬼作關。從此更投人境外，生涯應在有無間。
奉和岳州山城 張垍
郡館臨清賞，開扃坐白雲。訟虛棠戶曙，觀靜竹簷曛。懸榻迎賓下，趨庭學禮聞。風傳琴上意，遙向日華紛。
偶遊龍門北溪忽懷驪山別業因以言志示弟淑奉呈諸大僚 韋嗣立
幽谷杜陵邊，風煙別幾年。偶來伊水曲，溪嶂覺依然。傍浦憐芳樹，尋崖愛綠泉。嶺雲隨馬足，山鳥向人前。地合心俱靜，言因理自玄。短才叨重寄，尸祿愧妨賢。每挹挂冠侶，思從初服旋。稻粱仍欲報，歲月坐空捐。助岳無纖塊，輸溟謝末涓。還悟北轅失，方求南澗田。
奉和九日幸臨渭亭登高應制得深字 韋嗣立
層觀遠沈沈，鸞旗九日臨。帷宮壓水岸，步輦入煙岑。枝上萸新採，樽中菊始斟。願陪歡樂事，長與歲時深。
奉和張岳州王潭州別詩二首 一 韋嗣立
茂先王佐才，作牧楚江隈。登樓正欲賦，復遇仲宣來。黃鵠飛將遠，雕龍文爲開。寧知昔聯事，聽曲有餘哀。
奉和張岳州王潭州別詩二首 二 韋嗣立
昔時陪二賢，纓冕會神仙。一去馳江海，相逢共播遷。無因千里駕，忽覩四愁篇。覽諷歡何已，歡終徒愴然。
奉和初春幸太平公主南莊應制 韋嗣立
主第巖扃架鵲橋，天門閶闔降鸞鑣。歷亂旌旗轉雲樹，參差臺榭入煙霄。林間花雜平陽舞，谷裏鶯和弄玉簫。已陪沁水追歡日，行奉茅山訪道朝。
自湯還都經龍門北溪贈張左丞崔禮部崔光祿 韋嗣立
栖閑有愚谷，好事枉朝軒。樹接前驅擁，巖傳後騎喧。褰簾出野院，植杖候柴門。既拂林下席，仍攜池上樽。深期契幽賞，實謂展歡言。末眷誠未易，佳遊時更敦。俄看嘯儔侶，各已共飛鶱。延睇盡朝日，長懷通夜魂。空聞岸竹動，徒見浦花繁。多愧春鶯曲，相求意獨存。
酬崔光祿冬日述懷贈答 韋嗣立
亭伯負高名，羽儀稱上京。魏珠能燭乘，秦璧許連城。六月飛將遠，三冬學已精。洛陽推賈誼，江夏貴黃瓊。推演中都術，旋參河尹聲。累遷登御府，移拜踐名卿。庭聚歌鍾麗，門羅棨戟榮。鸚杯飛廣席，獸火列前楹。散誕林園意，殷勤敬愛情。無容抱衰疾，良宴每招迎。契得心逾重，言忘道益真。相勗忠義節，共談詞賦英。雕蟲曾靡棄，白鳳已先鳴。光接神愈駭，音來味不成。短歌甘自思，鴻藻彌難清。東里方希潤，西河敢竊明。厚誣空見迫，喪德豈無誠。端守宮闈地，寒煙朝暮平。顧才無術淺，懷器識憂盈。月下對雲闕，風前聞夜更。昌年雖共偶，歡會此難幷。爲憐漳浦曲，沈痼有劉楨。
奉酬韋祭酒偶遊龍門北溪忽懷驪山別業因以言志示弟淑奉呈諸大僚之作 魏奉古
有美朝爲貴，幽尋地自偏。踐臨伊水汭，想望灞池邊。是遇皆新賞，茲遊若舊年。藤蘿隱路接，楊柳御溝聯。道愜神情王，機忘俗理捐。遂初誠已重，兼濟實爲賢。跡是東山戀，心惟北闕懸。顧慙經拾紫，多謝賦思玄。未躧中林步，空承麗藻傳。陽春和已寡，扣寂竟徒然。
奉酬韋祭酒偶遊龍門北溪忽懷驪山別業因以言志示弟淑並呈諸大僚之作 崔日知
夙齡秉微尚，中年忽有鄰。以茲山水癖，遂得狎通人。迨我咸京道，聞君別業新。巖前窺石鏡，河畔踏芳茵。既憐伊浦綠，復憶灞池春。連詞謝家子，同歡冀野賓。趣閑魚共樂，情洽鳥來馴。詎念昔遊者，祇命獨留秦。蕭條穎陽戀，沖漠漢陰真。無由陪勝躅，空此翫書筠。
冬日述懷奉呈韋祭酒張左丞蘭臺名賢 崔日知
弱齡好經籍，披卷即怡然。覃精四十載，馳騁數千言。孔壁採遺篆，周韋考絕編。袁公論劒術，孫子敘兵篇。魯史君臣道，姬書日月懸。從師改炎燠，負笈遍山川。上異西河夏，中非北海玄。光榮拾青紫，名價接通賢。既重萬鍾樂，寧思二頃田。長戟同分虎，高冠亞附蟬。晚懷重虛曠，養志息雕鐫。登高慚思拙，匠物謝情妍。不慕張平子，寧希王仲宣。誰謂登龍日，翻成刻鵠年。循循勞善誘，軋軋思微牽。琢磨才既竭，鑽仰德彌堅。朽木誠爲諭，捫心徒自憐。終期吞鳥夢，振翼上雲煙。賦成先擲地，詞高直掞天。更執摳衣禮，仍開函丈筵。霧披槐市藹，水靜璧池圓。願逐從風葉，飛舞翰林前。
奉酬韋嗣立祭酒偶遊龍門北溪忽懷驪山別業因以言志示弟淑奉呈諸大僚之作 崔泰之
關塞臨伊水，驪山枕灞川。俱臨隱路側，同在帝城邊。謝公兼出處，攜妓翫林泉。鳴騶噴梅雪，飛蓋曳松煙。聞琴幽谷裏，看[弈]古巖前。落日低幃帳，歸雲繞管弦。叨榮慚北闕，微尚愛東田。寂寞灰心盡，蕭條塵事捐。朝思登嶃絕，夜夢弄潺湲。宿懷南澗意，況覩北谿篇。
同光祿弟冬日述懷 崔泰之
吾族白眉良，才華動洛陽。觀光初入仕，應宿始爲郎。飛螢翫書籍，白鳳吐文章。海卿逾往雅，河尹冠前張。擇材綏鄢郢，殊化被江湘。高樓臨廣陌，甲第敞通莊。列館邙山下，疏亭洛水傍。昌年賞豐陌，暇日悅林塘。衣冠皆秀彥，羅綺盡名倡。隔岸聞歌度，臨池見舞行。門庭寒變色，棨戟日生光。窮陰方靉靆，殺氣正蒼茫。感時興盛作，晚歲共多傷。積德韋丞相，通神張子房。吟草徧簪紱，逸韻合宮商。功名守留省，濫迹在文昌。家園遙可見，臺寺近相望。無庸乘侍謁，有暇共翱翔。棣華依雁序，竹葉拂鸞觴。水坐憐秋月，山行弄晚芳。恩華慙服冕，友愛勗垂堂。無由報天德，相顧詠時康。
奉和聖製送張尚書巡邊 崔泰之
南庭胡運盡，北斗將星飛。旗鼓臨沙漠，旌旄出洛畿。關山遶玉塞，烽火映金微。屢獻帷謀策，頻承廟勝威。躞蹀臨河騎，逶迤度隴旂。地脈平千古，天聲振九圍。車馬生邊氣，戈鋋駐落暉。夏近蓬猶轉，秋深草木腓。餞送紆天什，恩榮賜御衣。佇勒燕然頌，鳴騶計日歸。
春夜寓直鳳閣懷羣公 魏知古
拜門傳漏晚，寓直索居時。昔重安仁賦，今稱伯玉詩。鴛池滿不溢，雞樹久逾滋。夙夜懷山甫，清風詠所思。
奉和春日途中喜雨應詔 魏知古
皇輿向洛城，時雨應天行。麗日登巖送，陰雲出野迎。濯枝林杏發，潤葉渚蒲生。絲入綸言喜，花依錦字明。微臣忝東觀，載筆佇西成。
從獵渭川獻詩 魏知古
嘗聞夏太康，五弟訓禽荒。我后來冬狩，三驅盛禮張。順時鷹隼擊，講事武功揚。奔走未及去，翾飛豈暇翔。非熊從渭水，瑞翟想陳倉。此欲誠難縱，茲遊不可常。子雲陳羽獵，僖伯諫漁棠。得失鑒齊楚，仁思念禹湯。雍熙亮在宥，亭毒匪多傷。辛甲今爲史，虞箴遂孔彰。
玄元觀尋李先生不遇 魏知古
羽客今何在，空尋伊洛間。忽聞歸苦縣，復想入函關。未作千年別，猶應七日還。神仙不可見，寂寞返蓬山。
招諭有懷贈同行人 李乂
遠遊冒艱阻，深入勞存諭。春去辭國門，秋還在邊戍。軒車行未返，節序催難駐。陌上悲轉蓬，園中想芳樹。蜀山自紛糾，岷水恆奔注。臨泛多苦懷，登攀寡歡趣。永夕飛淫雨，崇朝蒸毒霧。不求綏嶺桃，寧美邛鄉蒟。白浪行欲靜，驄馬何嘗驅。願接軺斾塵，聯翩東北騖。
春日侍宴芙蓉園應制 李乂
水殿臨丹籞，山樓繞翠微。昔遊人託乘，今幸帝垂衣。澗篠緣峰合，巖花逗浦飛。朝來江曲地，無處不光輝。
奉和登驪山高頂寓目應制 李乂
崖巘萬尋懸，居高敞御筵。行戈疑駐日，步輦若登天。城闕霧中近，關河雲外連。謬陪登岱駕，欣奉濟汾篇。
奉和春日遊苑喜雨應詔 李乂
仙蹕九成臺，香筵萬壽杯。一旬初降雨，二月早聞雷。葉向朝霽密，花含宿潤開。幸承天澤豫，無使日光催。
奉和人日清暉閣宴羣臣遇雪應制 李乂
上日登樓賞，中天御輦飛。後庭聯舞唱，前席仰恩輝。睿作風雲起，農祥雨雪霏。幸陪人勝節，長願奉垂衣。
陪幸臨渭亭遇雪應制 李乂
青陽御紫微，白雲下彤闈。浹壤流天霈，綿區灑帝輝。水如銀度燭，雲似玉披衣。爲得因風起，還來就日飛。
奉和九日侍宴應制得濃字 李乂
望幸紆千乘，登高自九重。臺疑臨戲馬，殿似接疏龍。捧篋萸香遍，稱觴菊氣濃。更看仙鶴舞，來此慶時雍。
送沙門弘景道俊玄奘還荆州應制 李乂
初日承歸旨，秋風起贈言。漢珠留道味，江璧返真源。地出南關遠，天迴北斗尊。寧知一柱觀，却啓四禪門。
閏九月九日幸總持寺登浮圖應制 李乂
清蹕幸禪樓，前驅歷御溝。還疑九日豫，更想六年遊。聖藻輝纓絡，仙花綴冕旒。所欣延億載，寧祗慶重秋。
侍宴長寧公主東莊應制 李乂
紫禁乘宵動，青門訪水嬉。貴遊鱣序集，仙女鳳樓期。合宴簪紳滿，承恩雨露滋。北辰還捧日，東館幸逢時。
幸白鹿觀應制 李乂
制蹕乘驪阜，迴輿指鳳京。南山四皓謁，西嶽兩童迎。雲幄臨懸圃，霞杯薦赤城。神明近茲地，何必往蓬瀛。
寄胡皓時在南中 李乂
徭役苦流滯，風波限泝洄。江流通地骨，山道繞天台。有鳥圖南去，無人見北來。閉門滄海曲，雲霧待君開。
哭僕射鄂公楊再思 李乂
端揆凝邦績，台階闡國猷。方崇大廈棟，忽逝巨川舟。白日銘安在，清風頌獨留。死生恩命畢，零落掩山丘。
故趙王屬贈黃門侍郎上官公挽詞 李乂
暮歸泉壤隔，朝發城池戀。漢畤結愁陰，秦陵下悲霰。駸駸百駟馳，憫憫羣龍餞。石馬徒自施，玉人終不見。
淮陽公主挽歌 李乂
玉顏生漢渚，湯沐榮天女。金縷化邙塵，哀榮感路人。鳳皇曾作伴，螻蟻忽爲親。疇日成蹊處，穠華不復春。
故西臺侍郎上官公挽歌 李乂
宇內文儒重，朝端禮命優。立言多啓沃，論道盛謀猷。顧日琴安在，衝星劍不留。徒懷東武襚，更掩北原丘。
高安公主挽歌二首 一 李乂
湯沐三千賦，樓臺十二重。銀鑪稱貴幸，玉輦盛過逢。嬪則留中饋，娥輝沒下舂。平陽百歲後，歌舞爲誰容。
高安公主挽歌二首 二 李乂
賓衞儼相依，橫門啓曙扉。靈陰蟾兔缺，仙影鳳皇飛。一水秋難渡，三泉夜不歸。況臨青女節，瑤草更前哀。
奉和初春幸太平公主南莊應制 李乂
平陽館外有仙家，沁水園中好物華。地出東郊迴日御，城臨南斗度雲車。風泉韻繞幽林竹，雨霰光搖雜樹花。已慶時來千億壽，還言日暮九重賒。
興慶池侍宴應制 李乂
神池泛濫水盈科，仙蹕紆徐步輦過。縱棹洄沿萍溜合，開軒眺賞麥風和。潭魚在藻供遊詠，谷鳥含櫻入賦歌。寄語乘槎溟海客，回頭來此問天河。
侍宴安樂公主山莊應制 李乂
金輿玉輦背三條，水閣山樓望九霄。野外初迷七聖道，河邊忽覩二靈橋。懸冰滴滴依虬箭，清吹泠泠雜鳳簫。回晚平陽歌舞合，前溪更轉木蘭橈。
奉和春日幸望春宮應制 李乂
東城結宇敞千尋，北闕迴輿具四臨。麗日祥煙承罕畢，輕荑弱草藉衣簪。秦商重沓雲巖近，河渭縈紆霧壑深。謬接鵷鴻陪賞樂，還欣魚鳥遂飛沈。
人日重宴大明宮恩賜綵縷人勝應制 李乂
詰旦行春上苑中，憑高却下大明宮。千年執象寰瀛泰，七日爲人慶賞隆。鐵鳳曾鶱搖瑞雪，銅烏細轉入祥風。此時朝野歡無算，此歲雲天樂未窮。
享龍池樂第八章 李乂
星分邑里四人居，水洊源流萬頃餘。魏國君王稱象處，晉家蕃邸化龍初。青蒲暫似遊梁馬，綠藻還疑宴鎬魚。自有神靈滋液地，年年雲物史官書。
奉和幸禮部尚書竇希玠宅應制 李乂
家住千門側，亭臨二水傍。貴遊開北地，宸眷幸西鄉。曳履迎中谷，鳴絲出後堂。浦疑觀萬象，峰似駐三光。草向瓊筵樂，花承繡扆香。聖情思舊重，留飲賦雕章。
奉和幸長安故城未央宮應制 李乂
鳳輦乘春陌，龍山訪故臺。北宮纔盡處，南斗獨昭回。肆覽飛宸札，稱觴引御杯。已觀蓬海變，誰厭柏梁災。代挹孫通禮，朝稱賈誼才。忝儕文雅地，先後各時來。
陪幸韋嗣立山莊應制 李乂
樞掖調梅暇，林園種槿初。入朝榮劒履，退食偶琴書。地隱東巖室，天迴北斗車。旌門臨䆗窱，輦道屬扶疎。雲罕明丹谷，霜笳徹紫虛。水疑投石處，谿似釣璜餘。帝澤頒巵酒，人歡頌里閭。一承黃竹詠，長奉白茆居。
奉和幸望春宮送朔方軍大總管張仁亶 李乂
邊郊草具腓，河塞有兵機。上宰調梅寄，元戎細柳威。武貔東道出，鷹隼北庭飛。玉匣謀中野，金輿下太微。投醪銜餞酌，緝衮事征衣。勿謂公孫老，行聞奏凱歸。
奉和幸三會寺應制 李乂
睿德總無邊，神臯擇勝緣。二儀齊法駕，三會禮香筵。漢闕中黃近，秦山太白連。臺疑觀鳥日，池似刻鯨年。滿月臨真境，秋風入御弦。小臣叨下列，持管謬窺天。
奉和幸大薦福寺 李乂
象設隆新宇，龍潛想舊居。碧樓披玉額，丹仗導金輿。代日興光近，周星掩曜初。空歌清沛筑，梵樂奏胡書。帝造環三界，天文賁六虛。康哉孝理日，崇德在真如。
夏日都門送司馬員外逸客孫員外佺北征 李乂
日逐滋南寇，天威撫北垂。析珪行仗節，持印且分麾。羽檄雙鳧去，兵車駟馬馳。虎旗懸氣色，龍劍抱雄雌。候月期戡翦，經時念別離。坐聞關隴外，無復引弓兒。
元日恩賜柏葉應制 李乂
勁節凌冬勁，芳心待歲芳。能令人益壽，非止麝含香。
侍宴桃花園詠桃花應制 李乂
綺蕚成蹊遍籞芳，紅英撲地滿筵香。莫將秋宴傳王母，來比春華奉聖皇。
奉和幸韋嗣立山莊侍宴應制 李乂
曲榭迴廊繞澗幽，飛泉噴下溢池流。祗應感發明王夢，遂得邀迎聖帝遊。
九日幸臨渭亭登高應制得開字 盧藏用
上月重陽滿，中天萬乘來。萸依佩裏發，菊向酒邊開。聖澤煙雲動，宸文象緯迴。小臣無以荅，願奉億千杯。
奉和九月九日登慈恩寺浮圖應制 盧藏用
化塔龍山起，中天鳳輦迂。綵旒牽畫剎，雜珮冒香萸。寶葉擎千座，金英漬百盂。秋雲飄聖藻，霄極捧連珠。
宋主簿鳴臯夢趙六予未及報而陳子云亡今追爲此詩荅宋兼貽平昔遊舊 盧藏用
暮川罕停波，朝雲無留色。故人琴與詩，可存不可識。識心尚可親，琴詩非故人。鳴臯初夢趙，蜀國已悲陳。感化傷淪滅，魂交惜未申。冥期失幽報，茲理復今晨。前嗟成後泣，已矣將何及。舊感與新悲，虛懷酬昔時。趙侯鴻寶氣，獨負青雲姿。羣有含妙識，衆象懸清機。雄談盡物變，精義解人頤。在陰既獨善，幽躍自爲疑。踠彼千里足，傷哉一尉欺。陳生富清理，卓犖兼文史。思縟巫山雲，調逸岷江水。鏗鏘哀忠義，感激懷知己。負劒登薊門，孤遊入燕市。浩歌去京國，歸守西山趾。幽居探元化，立言見千祀。埋沒經濟情，良圖竟云已。坐憶平生遊，十載懷嵩丘。題書滿古壁，採藥遍巖幽。子微化金鼎，仙笙不可求。榮哉宋與陸，名宦美中州。存亡一暌阻，岐路方悠悠。自予事山海，及茲人世改。傳聞當世榮，皆入古人名。無復平原賦，空餘鄰笛聲。泣對西州使，悲訪北邙塋。新墳蔓宿草，舊闕毀殘銘。爲君成此曲，因言寄友生。默語無窮事，凋傷共此情。
餞許州宋司馬赴任 盧藏用
國爲休徵選，輿因仲舉題。山川襄野隔，朋酒灞亭暌。零雨征軒騖，秋風別驥嘶。驪歌一曲罷，愁望正淒淒。
奉和立春遊苑迎春應制 盧藏用
天遊龍輦駐城闉，上苑遲光晚更新。瑤臺半入黃山路，玉檻傍臨玄霸津。梅香欲待歌前落，蘭氣先過酒上春。幸預柏臺稱獻壽，願陪千畝及農晨。
奉和幸安樂公主山莊應制 盧藏用
皇女璚臺天漢潯，星橋月宇構山林。飛蘿半拂銀題影，瀑布環流玉砌陰。菊浦香隨鸚鵡泛，簫樓韻逐鳳凰吟。瑤池駐蹕恩方久，璧月無文興轉深。
九月九日幸臨渭亭登高應制得涘字 岑羲
重九開科曆，千齡逢聖紀。爰豫矚秦坰，昇高臨灞涘。玉醴浮仙菊，瓊筵薦芳芷。一聞帝舜歌，歡娛良未已。
奉和九月九日登慈恩寺浮屠應制 岑羲
寶臺聳天外，玉輦步雲端。日麗重陽景，風搖季月寒。梵堂遙集鴈，帝樂近翔鸞。願獻延齡酒，長承湛露歡。
奉和春日幸望春宮應制 岑羲
和風助律應韶年，清蹕乘高入望僊。花笑鶯歌迎帝輦，雲披日霽俯皇川。南山近壓仙樓上，北斗平臨御扆前。一奉恩榮同鎬宴，空知率舞聽薰弦。
奉和幸安樂公主山莊應制 岑羲
銀牓重樓出霧開，金輿步輦向天來。泉聲迥入吹簫曲，山勢遙臨獻壽杯。帝女含笑流飛電，乾文動色象昭回。誠願北極拱堯日，微臣抃舞詠康哉。
夜宴安樂公主新宅 岑羲
金牓重樓開夜扉，瓊筵愛客未言歸。銜歡不覺銀河曙，盡醉那知玉漏稀。
儀坤廟樂章二首 一 薛稷
陽靈配德，陰魄昭升。堯壇鳳下，漢室龍興。俔天作對，前旒是凝。化行南國，道盛西陵。造舟集灌，無德而稱。我粢既潔，我醴既澄。陰陰靈廟，光靈若憑。德馨惟饗，孝思烝烝。
儀坤廟樂章二首 二 薛稷
乾道既亨，坤元以貞。肅雍攸在，輔佐斯成。外睦九族，內光一庭。克生睿哲，祚我休明。欽若徽範，悠哉淑靈。建茲清宮，於彼上京。縮茅以獻，絜秬惟馨。實受其福，斯乎億齡。
慈恩寺九日應制 薛稷
寶宮星宿劫，香塔鬼神功。王遊盛塵外，睿覽出區中。日宇開初景，天詞掩大風。微臣謝時菊，薄采入芳叢。
早春魚亭山 薛稷
春氣動百草，紛榮時斷續。白雲自高妙，裴回空山曲。陽林花已紅，寒澗苔未綠。伊余息人事，蕭寂無營欲。客行雖云遠，翫之聊自足。
秋日還京陝西十里作 薛稷
驅車越陝郊，北顧臨大河。隔河望鄉邑，秋風水增波。西登咸陽途，日暮憂思多。傅巖既紆鬱，首山亦嵯峨。操築無昔老，採薇有遺歌。客遊節回換，人生知幾何。
餞許州宋司馬赴任 薛稷
令弟與名兄，高才振兩京。別序聞鴻燕，離章動鶺鴒。遠朋馳翰墨，勝地寫丹青。風月相思夜，勞望潁川星。
奉和聖製春日幸望春宮應制 薛稷
九春風景足林泉，四面雲霞敞御筵。花鏤黃山繡作苑，草圖玄灞錦爲川。飛觴競醉心迴日，走馬爭先眼著鞭。喜奉仙遊歸路遠，直言行樂不言旋。
奉和幸安樂公主山莊應制 薛稷
主家園囿極新規，帝郊遊豫奉天儀。歡宴瑤臺鎬京集，賞賜銅山蜀道移。曲閣交映金精板，飛花亂下珊瑚枝。借問今朝八龍駕，何如昔日望仙池。
九日幸臨渭亭登高應制得酒字 馬懷素
睿賞叶通三，宸遊契重九。蘭將葉布席，菊用香浮酒。落日下桑榆，秋風歇楊柳。幸齊東戶慶，希薦南山壽。
奉和九月九日登慈恩寺浮圖應制 馬懷素
季月啓重陽，金輿陟寶坊。御旗橫日道，仙塔儼雲莊。帝蹕千官從，乾詞七曜光。顧慙文墨職，無以頌時康。
奉和送金城公主適西蕃應制 馬懷素
帝子今何去？重姻適異方。離情愴宸掖，別路遶關梁。望絕園中柳，悲纏陌上桑。空餘願黃鶴，東顧憶迴翔。
餞唐州高使君赴任 馬懷素
外牧資賢守，斯人奉帝俞。淮南膺建隼，渭北暫分符。坐歎煙波隔，行嗟物候殊。何年昇美課，迴首北城隅。
奉和立春遊苑迎春應制 馬懷素
玄籥飛灰出洞房，青郊迎氣肇初陽。仙輿暫下宜春苑，御醴行開薦壽觴。映水輕苔猶隱綠，緣堤弱柳未舒黃。唯有裁花飾簪鬢，恆隨聖藻狎年光。
奉和聖製春日幸望春宮應制 馬懷素
綵仗琱輿俯碧潯，行春御氣發皇心。搖風細柳縈馳道，映日輕花出禁林。遍野園亭開帟幕，連堤草樹狎衣簪。謬參西掖霑堯酒，願沐南薰解舜琴。
奉和人日讌大明宮恩賜綵縷人勝應制 馬懷素
日宇千門平旦開，天容萬象列昭回。三陽候節金爲勝，百福迎祥玉作杯。就暖風光偏著柳，辭寒雪影半藏梅。何幸得參詞賦職，自憐終乏馬卿才。
奉和幸安樂公主山莊應制 馬懷素
主家臺沼勝平陽，帝幸歡娛樂未央。掩映琱窗交極浦，參差繡戶繞迴塘。泉聲百處傳歌曲，樹影千重對舞行。聖酒一霑何以報，唯欣頌德奉時康。
興慶池侍宴應制 馬懷素
積水逶迤繞直城，[含]虛皎鏡有餘清。圖雲曲榭連緹幕，映日中塘間綵旌。賞洽猶聞簫管沸，歡留更睹木蘭輕。無勞海上尋仙客，即此蓬萊在帝京。
夜宴安樂公主宅 馬懷素
鳳樓䆗窱凌三襲，翠幌玲瓏瞰九衢。複道中宵留宴衎，彌令上客想踟躕。
餞唐永昌 馬懷素
聞君出宰洛陽隅，賓友稱觴餞路衢。別後相思在何處？祗應關下望仙鳧。
明冰篇 富嘉謨
北陸蒼茫河海凝，南山闌干晝夜冰。素彩峨峨明月升，深山窮谷不自見。安知採斵備嘉薦，陰房涸冱掩寒扇。陽春二月朝始暾，春光潭沱度千門。明冰時出御至尊，彤庭赫赫九儀備。腰玉煌煌千官事，明冰畢賦周在位。憶昨沙漠寒風漲，崑崙長河冰始壯。漫汗崚嶒積亭障，噰噰鳴雁江上來。禁苑池臺冰復開，搖青涵綠映樓臺。豳歌七月王風始，鑿冰藏用昭物軌，四時不忒千萬祀。
和崔侍御日用遊開化寺閣 吳少微
左憲多才雄，故人尤鷙鶚。護贈單于使，休軺太原郭。館次厭煩歊，清懷尋寂寞。西緣十里餘，北上開化閣。初入雲樹間，冥蒙未昭廓。漸出欄榥外，萬里秋景焯。歲晏風落山，天寒水歸壑。覽物頌幽景，三乘動玄鑰。但敷利解言，永用忘昏著。
哭富嘉謨 吳少微
吾友適不死，於戲社稷臣。直祿非造利，長懷大庇人。乃通承明籍，遘此敦牂春。藥厲其可畏，皇穹故匪仁。疇昔與夫子，孰云異天倫。同病一相失，茫茫不重陳。子之文章在，其殆尼父新。鼓興斡河岳，貞詞毒鬼神。可悲不可朽，車輤沒荒榛。聖主賢爲寶，吁茲大國貧。
過漢故城 吳少微
大漢昔未定，強秦猶擅場。中原逐鹿罷，高祖鬱龍驤。經始謀帝座，茲焉壯未央。規模窺棟宇，表裏浚城隍。羣后崇長樂，中朝增建章。句陳被蘭錡，樂府奏芝房。翡翠明珠帳，鴛鴦白玉堂。清晨寶鼎食，閑夜鬱金香。天馬來東道，佳人傾北方。何其赫隆盛，自謂寶靈長。歷數有時盡，哀平嗟不昌。冰堅成巨猾，火德遂頹綱。奧位匪虛校，貪天竟速亡。魂神吁社稷，豹虎鬬巖廊。金狄移灞岸，銅盤向洛陽。君王無處所，年代幾荒涼。宮闕誰家域，蓁蕪罥我裳。井田唯有草，海水變爲桑。昔在高門內，於今岐路傍。餘基不可識，古墓列成行。狐兔驚魍魎，鴟鳥嚇獝狂。空城寒日晚，平野暮雲黃。烈烈樊青棘，蕭蕭吹白楊。千秋幷萬歲，空使詠歌傷。
古意 吳少微
洛陽芳樹向春開，洛陽女兒平旦來。流車走馬紛相催，折芳瑤華向曲臺。曲臺自有千萬行，重花累葉間垂楊。北林朝日境明光，南國微風蘇合香。可憐窈窕女，不作邯鄲娼。妙舞輕迴拂長袖，高歌浩唱發清商。歌終舞罷歡無極，樂往悲來長歎息。陽春白日不少留，紅榮碧樹無顏色。碧樹風花先春度，珠簾粉澤無人顧。如何年少忽遲暮，坐見明月與白露。明月白露夜已寒，香衣錦帶空珊珊。今日陽春一妙曲，鳳皇樓上與君彈。
怨歌行 吳少微
城南有怨婦，含情傍芳叢。自謂二八時，歌舞入漢宮。皇恩數流眄，承幸玉堂中。綠柏黃花催夜酒，錦衣羅袂逐春風。建章西宮煥若神，燕趙美女三千人。君王厭德不忘新，況羣豔冶紛來陳。是時別君不再見，三十三春長信殿。長信重門晝掩關，清房曉帳幽且閑。綺窗蟲網氛塵色，文軒鶯對桃李顏。天王貴宮不貯老，浩然含淚今來還。自憐春色轉晚暮，試逐佳遊芳草路。小腰麗女奪人奇，金鞍少年曾不顧。歸來誰爲夫，請謝西家婦，莫辭先醉解羅襦。
儀坤廟樂章 員半千
孝享云畢，維徹有章。雲感玄羽，風悽素商。瞻望神座，祗戀匪遑。禮終樂闋，肅雍鏘鏘。
銅雀妓 王適
日暮銅雀迥，秋深玉座清。蕭森松柏望，委鬱綺羅情。君恩不再得，妾舞爲誰輕。
蜀中言懷 王適
獨坐年將暮，常懷志不通。有時須問影，無事却書空。棄置如天外，平生似夢中。蓬心猶是客，華髪欲成翁。跡滯魂逾窘，情乖路轉窮。別離同夜月，愁思隔秋風。老少悲顏駟，盈虛悟翟公。時來不可問，何用求童蒙。
古別離 王適
昔歲驚楊柳，高樓悲獨守。今年芳樹枝，孤棲怨別離。珠簾晝不捲，羅幔曉長垂。苦調琴先覺，愁容鏡獨知。頻年雁度無消息，罷却鴛文何用織。夜還羅帳空有情，春著裙腰自無力。青軒桃李落紛紛，紫庭蘭蕙日氛氳。已能顦顇今如此，更復含情一待君。
江上有懷 王適
湛湛江水見底清，荷花蓮子傍江生。採蓮將欲寄同心，秋風落花空復情。櫂歌數曲如有待，正見明月度東海。海上雲盡月蒼蒼，萬里分輝滿洛陽。洛陽閨閣夜何央，蛾眉嬋娟斷人腸。寂寥金屏空自掩，青熒銀燭不生光。應憐水宿洞庭子，今夕迢遙天一方。
臨水亭 王適
高館基曾山，微冪生花草。傍對野村樹，下臨車馬道。清朗悟心術，幽遐備瞻討。迴合峰隱雲，聯綿渚縈島。氣似滄洲勝，風爲青春好。相及盛年時，無令歎衰老。
長門怨 齊澣
煢煢孤思逼，寂寂長門夜。妾妬亦知非，君恩那不借。携琴就玉階，調悲聲未諧。將心託明月，流影入君懷。
長門怨 齊澣
宮殿沈沈月欲分，昭陽更漏不堪聞。珊瑚枕上千行淚，不是思君是恨君。
儀坤廟樂章 張齊賢
祼圭既濯，鬱鬯既陳。畫幕雲舉，黃流玉醇。儀充獻酌，禮盛衆禋。地察惟孝，愉焉饗親。
儀坤廟樂章 鄭善玉
酌鬱既灌，取蕭方爇。籩豆靜器，簠簋芬飶。魚腊薦美，牲牷表絜。是戢是將，載迎載列。
儀坤廟樂章 丘悅
孝哉我后，沖乎廻聖。道映重華，德輝文命。慕深視篋，情殷撫鏡。萬國移命，兆人承慶。
芳樹 沈佺期
何地早芳菲，宛在長門殿。夭桃色若綬，穠李光如練。啼鳥弄花疎，遊蜂飲香遍。歎息春風起，飄零君不見。
長安道 沈佺期
秦地平如掌，層城入雲漢。樓閣九衢春，車馬千門旦。綠槐開復合，紅塵聚還散。日晚鬬雞還，經過狹斜看。
擬古別離 沈佺期
白水東悠悠，中有西行舟。舟行有返櫂，水去無還流。奈何生別者，戚戚懷遠遊。遠遊誰當惜，所悲會難收。自君闃芳躧，青陽四五遒。皓月掩蘭室，光風虛蕙樓。相思無明晦，長歎累冬秋。離居久遲暮，高駕何淹留。
辛丑歲十月上幸長安時扈從出西嶽作 沈佺期
西鎮何穹崇，壯哉信靈造。諸嶺皆峻秀，中峯特美好。傍見巨掌存，勢如石東倒。頗聞首陽去，開坼此河道。磅礴壓洪源，巍峨壯清昊。雲泉紛亂瀑，天磴屹橫抱。子先呼其巔，宮女世不老。下有府君廟，歷載傳灑掃。皇明應天游，十月戒豐鎬。微未忝閑從，兼得事蘋藻。宿心愛茲山，意欲拾靈草。陰壑已永閟，雲竇絕探討。芳月期來過，迴策思方浩。
和杜麟臺元志春情 沈佺期
嘉樹滿中園，氛氳羅秀色。不見仙山雲，倚琴空太息。沈思若在夢，緘怨似無憶。青春坐南移，白日忽西匿。蛾眉返清鏡，閨中不相識。
別侍御嚴凝 沈佺期
七澤雲夢林，三湘洞庭水。自古傳剽俗，有時逋惡子。令君出使車，行邁方靡靡。靜言芟枳棘，慎勿傷蘭芷。
送喬隨州侃 沈佺期
結交三十載，同遊一萬里。情爲契闊生，心由別離死。拜恩前後人，從宦差池起。今爾歸漢東，明珠報知己。
送友人任括州 沈佺期
青春浩無際，白日乃遲遲。胡爲賞心客，歎邁此芳時。甌粵迫茲守，京闕從此辭。茫茫理雲帆，草草念行期。紛吾結遠佩，帳餞出河湄。太息東流水，盈觴難再持。
同工部李侍郎適訪司馬子微 沈佺期
紫微降天仙，丹地投雲藻。上言華頂事，中問長生道。華頂居最高，大壑朝陽早。長生術何妙，童顏後天老。清晨朝鳳京，靜夜思鴻寶。憑崖飲蕙氣，過澗摘靈草。人非冢已荒，海變田應燥。昔嘗遊此郡，三霜弄溟島。緒言霞上開，機事塵外掃。頃來迫世務，清曠未云保。崎嶇待漏恩，怵惕司言造。軒皇重齋拜，漢武愛祈禱。順風懷崆峒，承露在豐鎬。泠然魏輕馭，復得散幽抱。柱下留伯陽，儲闈登四皓。
自昌樂郡泝流至白石嶺下行入郴州 沈佺期
茲山界夷夏，天險橫寥廓。太史漏登探，文命限開鑿。北流自南瀉，羣峰回衆壑。馳波如電騰，激石似雷落。崖留盤古樹，澗蓄神農藥。乳竇何淋漓，苔蘚更彩錯。娟娟潭裏虹，渺渺灘邊鶴。歲杪應流火，天高雲物薄。金風吹綠梢，玉露洗紅籜。泝舟始興廨，登踐桂陽郭。匍匐緣修坂，穹窿曳長䋏。礙林阻往來，遇堰每前却。救艱不遑飯，畢昏無暇泊。濯溪寧足懼，磴道誰云惡。我行山水間，湍險皆不若。安能獨見聞，書此貽京洛。
過蜀龍門 沈佺期
龍門非禹鑿，詭怪乃天功。西南出巴峽，不與衆山同。長竇亙五里，宛轉復嵌空。伏湍喣潛石，瀑水生輪風。流水無晝夜，噴薄龍門中。潭河勢不測，藻葩垂彩虹。我行當季月，煙景共舂融。江關勤亦甚，巘崿意難窮。勢將息機事，煉藥此山東。
入衞作 沈佺期
淇上風日好，紛紛沿岸多。綠芳幸未歇，泛濫此明波。采蘩憶幽吹，理棹想荆歌。鬱然懷君子，浩曠將如何。